苏辙
送柳子玉
柳侯白首郎，风格终近古。
旧游日零落，新辈谁与伍。
人情逐时好，变化无定主。
试看近时人，相教蹈规矩。
行身剧孔孟，称道皆舜禹。
但求免讥评，岂顾愁肺腑。
坐令不羁士，举足遭网罟。
缅怀我生初，遗俗尚目睹。
中庸虽已亡，比近则犹愈。
老成慎趋好，后生守淳鲁。
岂效相谩欺，炫牛沽马脯。
过恶酒色间，可罪非可恶。
譬如嵇与阮，心迹岂深蠹。
京师逢柳侯，往事能历数。
叹息子美贤，相与实旧故。
至今存篇章，醉墨龙蛇舞。
斯人今苟在，亦恐终囚虏。
惜哉时论隘，安置失处所。
一麾寄河壖，垂老幸有土。
世俗安足论，且尽杯中醑。